Hacı Məmmədov (cinayətkar)

**Hacı Teymur oğlu Məmmədov** () — Azərbaycanın Daxili İşlər Nazirliyinin Cinayət Axtarış Baş İdarəsinin keçmiş baş əməliyyat müvəkkili, polis polkovnik-leytenantı və kriminal dəstə başçısı.

## Həyatı
Hacı Məmmədov Daxili İşlər Nazirliyi sistemində 1977-ci ildən işləməyə başlayıb. O, 1995-ci ildə DİN-də Baş Cinayət Axtarış İdarəsində əmlak cinayətkarlığına qarşı mübarizə şöbəsinin əməliyyat müvəkkili, sonradan isə baş əməliyyat müvəkkili təyin edilib. O, Qusarda yerləşən "Qarabulaq" istirahət mərkəzinin qeyri-rəsmi sahibi olub.

### Cinayətkar illəri

Hacı Məmmədovun özünə dəstə yaradaraq müxtəlif vəzifəli adamları oğurlayıb onlardan külli-miqdarda pul tələb edilməsi, onlarla adamın qətlə yetirilməsində ittiham olunur. O, Azərbaycan Respublikasının ilk hərbi prokuroru Rövşən Əliyevin və "Qara Polkovnik" kimi tanınan Fətulla Hüseynovun qətlində ittiham olunur.

Onun dəstəsi 2005-ci ildə Beynəlxalq Bankın sədri Cahangir Hacıyevin xanımı Zamirə Hacıyevanı getdiyi qadın salonundan çıxarkən oğurlayıb. Məhz bu hadisədən sonra Azərbaycan Respublikası Milli Təhlükəsizlik Nazirliyinin 10 mart 2005-ci il tarixdə keçirdiyi "Qara Kəmər" əməliyyatı ilə həbs edilmişdir.

### Məhkəmə prosesi və MTN-nin istintaq təcridxanasında saxlanılması
Məhkəmə ifadəsində Hacı Məmmədov ona qarşı irəli sürülən ittihamların bəzilərini qəbul etmişdi. 2006-cı ildə Bakı Ağır Cinayətlər Məhkəməsinin hökmü ilə Adam oğurluğu və qətllərdə təqsirləndirilmış Hacı Məmmədova qarşı ümumilikdə 80-ə qədər maddə ilə ittiham irəli sürülüb və onun barəsində əmlakı müsadirə olunmaqla ömürlük həbs cəzası çıxarılmışdı. O, məhkəmənin barəsində verdiyi hökmdən sonra həbsxanaya göndərilməmiş, on bir il MTN-nin istintaq təcridxanasında saxlanmışdı. Onunla Daxili İşlər Nazirliyinin Baş Cinayət Axtarış İdarəsinin rəisi vəzifəsində çalışan general Zakir Nəsirov və bir neçə dəstə üzvü ömürlük azadlıqdan məhrum edilib. Z. Nəsirovun cəzası 2017-ci ilin mart ayında 15 illik cəza ilə əvəz edilib və cəzasının çəkilməmiş hissəsi bağışlanaraq azadlığa buraxılıb.

O, MTN-in İstintaq Təcridxanasında rəsmlər çəkirdi. Onun çəkdiyi rəsmlərdə şir və qadın, Londonda Biq Ben saatı önündə əlitapançalı kişi, böyük bir daşa söykənmiş bir qadın və başında fedora olan orta yaşlı kiş təsvir edilmişdi. Hüquq müdafiəçisi Elçin Behbudov müsahibələrində, Hacı Məmmədov rəsmlərinin "hər birinin parolu, şifrəsi olduğunu" qeyd edirdi.

Hüquqşünaslar Hacı Məmmədovun MTN-də saxlanmasını "qanuna zidd" saymışdılar. Hacı Məmmədov MTN-in təcridxanasından qurum ləğv ediləndən sonra cəzaçəkmə müəssisəsinə köçürülmüşdü. O, daha sonra səhhəti ilə bağlı Penitensiar Xidmətin ixtisaslaşmış müalicə müəssisəsinə köçürülmüşdü.

2011-ci ildə Xural qəzeti yazırdı:

### Sağlıq problemləri və ölümü
Penitensiar xidmətin ixtisaslaşdırılmış müalicə müəssisəsində, o ağ ciyərlərin disseminasiya olunmuş vərəmi, dağılma mərhələsində diaqnozu, habelə şəkərli diabet, digər daxili orqanlarına metastazlar vermiş sağ ağciyərin mərkəzi xərçəngi xəstəliyi ilə əlaqədar müalicə kurslarına cəlb edilib.

2017-ci il dekabrın 3-də saxlanıldığı 3 saylı cəzaçəkmə müəssisəsində Hacı Məmmədov kameranın pəncərəsinin dəmir barmaqlığından mələfə ilə özünü asmaqla intihar edib. Məmmədovun üzərinə baxış zamanı onun tərəfindən yazılmış əlyazma aşkar olunub. Həmin əlyazmada qohumlarından, eləcə də saxlandığı müəssisənin əməkdaşlarından üzrxahlıq etməklə heç kəsdən narazı olmadığını ifadə edib.

## İstinadlar